Hei, denne artikkelen er over ett år gammel og kan inneholde utdatert informasjon

(Dagbladet): Trolltunga er blant Norges best besøkte turistattraksjoner, men nå har det dukket opp en annen del av trollets anatomi litt lenger nord i landet.

Denne ble i helga dokumentert av Yngve Svendsen som var på jakt i nærheten av hjemstedet Porsa i Finnmark.

- Hordaland har «Trolltunga», her i nord fikk vi en annen del av trollet, sier han til iFinnmark.

Kjent terreng

Overfor Dagbladet utdyper Svendsen at det strengt tatt er i tråd med mytene knyttet til troll at det er litt spredning på kroppsdelene.

- Det sies jo at når sola kommer så eksploderer trollet, og ble så spredd utover hele landet, flirer han.

Han forteller videre at han har gått på jakt i dette terrenget flere ganger, men at han ikke har sett fallosformen fra den aktuelle vinkelen før.

- Nå kjente mer igjen konturene. Jeg har gått der flere ganger, men som oftest har jeg ikke hatt kameraet med meg, sier han.

Langt å gå

Men der Trolltunga drar turister fra hele verden, er han langt fra sikker på at det kommer til å bli noen stor folkevandring til det han har døpt «Trollkuken».

- Det er en times gange fra en anlagt vei, men skal du gå fra fylkesvei tar det mellom to og to og en halv time, sier han.

- Så dette blir ikke Finnmarks neste store turistattraksjon?

- Nei, det tror jeg ikke det blir.